Akraneshlaupið fer að þessu sinn fram sömu helgina og Írskir daga og er því á laugardaginn kemur . Verða þrjár hlaupavegalengdir í boði auk stuttra leiða fyrir göngufólk . Akraneshlaupið nú er hið sextánda í röðinni og hefur þátttaka jafnan verið góð og aldurshópur breiður . Algengt hefur verið að þrjár kynslóðir úr sömu fjölskyldu gangi eða skokki saman . Því vonast skipuleggjendur nú eftir að sjá eldri borgara og annað göngufólk sem víðast af Vesturlandi taka þátt . Hlaupið hefur þegar fest sig í sessi sem eitt af vinsælustu almenningshlaupum landsins og til dæmis hafa keppendur ekki verið fleiri í hálfmaraþoni í neinu öðru hlaupi fyrir utan Reykjavíkurmaraþon . Skipuleggjendur hlaupsins segja útdráttarverðlaunin draga marga að en þau þykja glæsileg . Allir eiga kosta á næla sér í þessi verðlaun , hvaða aðferð sem þeir nota til að komast í mark . Allir vinningarnir tengjast ferðaþjónustu á Vesturlandi á einn eða annan hátt . Sem dæmi má nefna að í boði verða máltíðir og gisting víða um Vesturland , siglingar um Breiðafjörð , sleðaferð á jökli , gisting , kvöldverður og kort í Hvalfjarðargöng . Þá fá allir þátttakendur boli og verðlaunapeninga auk aðgangs að Jaðarsbakkalaug og boðið verður upp á orkudrykk og banana að hlaupi loknu . Kvennanefnd Knattspyrnufélags ÍA sér um skipulagningu og framkvæmd Akraneshlaupsins .